Politikas analīze un ziņojumu sagatavošana

CEDEFOP ziņojums “Tendences profesionālās izglītības un mācību (VET) politikā 2010.–2012. gadā: virzība Briges paziņojuma mērķu sasniegšanā” [Trends in VET policy in Europe 2010-12: Progress towards the Bruges Communiqué] tika publicēts un prezentēts profesionālās izglītības ģenerāldirektoriem Kiprā. CEDEFOP sniedza atjauninātu informāciju par VET sistēmām, kā arī jaunāko informāciju par iniciatīvām un politikas izstrādi dalībvalstīs. Vairāki katra mēneša statistikas rādītāji, kuros bija iekļauti dati no visas Eiropas, bija paredzēti krīzes ietekmes novērtēšanai. Lai apmierinātu Eiropas Komisijas prasības attiecībā uz profesionālās izglītības un mācību norišu sistemātisku analīzi katrai valstij Eiropas pusgada kontekstā, CEDEFOP mainīja darba prioritātes un ieviesa “VET Starmešus” par visām valstīm. Profesionālās izglītības ģenerāldirektoru sanāksmēm, kuras tika rīkotas Dānijas un Kipras prezidentūru laikā, Centrs sagatavoja pārskatu par VET un uzņēmēju sadarbības aktualitātēm un informatīvu paziņojumu “Caurlaidīgas izglītības un mācību sistēmas: barjeru samazināšana un iespēju palielināšana” [Permeable education and training systems: reducing barriers and increasing opportunity].

Kopēji Eiropas instrumenti, kvalifikācijas un mācību rezultāti

CEDEFOP kopā ar Eiropas Komisiju koordinēja Eiropas Kvalifikāciju sistēmas (EQF) padomdevēju grupu un piedalījās 23 informatīvu dokumentu sagatavošanā, kurus izmantoja politikas debatēs. Informatīvajā paziņojumā “Kvalifikāciju sistēmas Eiropā: instruments pārredzamībai un pārmaiņām” [Qualifications frameworks in Europe: an instrument for transparency and change], kuru izdeva profesionālās izglītības ģenerāldirektoru sanāksmei Kiprā, bija apkopoti CEDEFOP ceturtā gada ziņojuma rezultāti par valstu kvalifikācijas sistēmām (NQF). CEDEFOP arī analizēja 10 valstu ziņojumus, kuros bija skaidrots, kā tās sasaista savu kvalifikācijas sistēmu ar EQF. Trešā ECVET (Eiropas profesionālās izglītības kredītpunktu sistēmas) uzraudzības ziņojuma rezultāti tika prezentēti profesionālās izglītības ģenerāldirektoru sanāksmē Kiprā. Turpinājāsatbalsts EQAVET (Eiropas kvalitātes nodrošināšanas pamatprincipu sistēma profesionālajā izglītībā). Eiropas jaunieši arvien vairāk ir izmantojuši Europass tīmekļa vietni, kura atrodas Centra pārziņā. Kopš vietnes atvēršanas ir reģistrēti gandrīz 60 miljoni apmeklējumu (2012. g. – 14,8 miljoni; 2011. g. – 12,9 miljoni), un lietotāji ir sagatavojuši 25 miljonus tiešsaistes CV (2012. g. – 8,3 miljonus; 2011. g. – 5,8 miljonus). Pētījumu “Mācību programmas reforma Eiropā: mācību iznākuma ietekme” [Curriculum reform in Europe: the impact of learning outcomes] publicēja un apsprieda starptautiskā seminārā. 2011./2012. gadā CEDEFOP koordinēja 215 mācību apmeklējumus 2 448 speciālistiem no 33 valstīm. Ietekmes pētījums izceļ augstu apmierinātības līmeni (96 %).

Pieaugušo izglītība un pāreja

Pētījums “Pieaugušo izglītošana darba vietā: prasmju attīstīšana inovācijas veicināšanai uzņēmumos” [Adult learning in the workplace: skill development to promote innovation in enterprises] tika sagatavots semināram par šo tēmu. Lai dotu ieguldījumu saistībā ar Eiropas gadu aktīvām vecumdienām, CEDEFOP Izglītības un kultūras ģenerāldirektorāta konferences “Soli augšup turpmākajā dzīvē” ietvaros rīkoja semināru par nodarbinātības iespēju saglabāšanu, izmantojot mācības. Centrs arī publicēja izdevumu “Darbs un novecošana – ieguvumi no ieguldīšanas vecāka gadagājuma darbaspēkā” [Working and ageing – the benefits of investing in an ageing workforce]. Triju publikāciju galvenā tēma bija finansējums un citi stimuli profesionālajai tālākizglītībai un mācībām (CVET). Lai atbalstītu jaunu cilvēku integrāciju darba tirgū, CEDEFOP deva savu ieguldījumu pēc Vācijas iniciatīvas rīkotajā pasākumā, kura mērķis bija noslēgt sadarbības nolīgumus ar vairākām valstīm Eiropas Māceklību alianses ietvaros. Daļa no ieguldījuma bija arī atziņas, kas apkopotas ziņojumā “No izglītības darba dzīvē – profesionālās izglītības un mācību iznākums darba tirgū” [From education to working life – The labour market outcomes of VET].

Prasmju analīze

CEDEFOP prezentēja jaunāko ES prasmju pieprasījuma un piedāvājuma prognozi 2010.–2020. gadam informatīvajā paziņojumā “Eiropas prasmju izaicinājums – atpalicis prasmju pieprasījums paaugstina prasmju neatbilstības risku” [Europe’s skill challenge – Lagging skill demand increases risks of skill mismatch] un publikācijā “Nākotnes prasmju piedāvājums un pieprasījums Eiropā – 2012. gada prognoze” [Future skills supply and demand in Europe – Forecast 2012]. CEDEFOP deva ieguldījumu ES prasmju panorāmai un izdeva divas publikācijas par vidi saudzējošām prasmēm. Centrs sagatavoja nodaļu par prasmju neatbilstību, ko iekļāva Komisijas ziņojumā “Nodarbinātība un sociālā attīstība Eiropā 2012. gadā”. Ziņojumu “Prasmju neatbilstība – uzņēmuma loma” [Skill mismatch: the role of the enterprise] apsprieda seminārā. Tika publicēts arī informatīvs paziņojums par prasmju novecošanās novēršanu [Preventing skill obsolescence]. CEDEFOP sniedza zinātību Saloniku pašvaldībai saistībā ar tās iniciatīvu izveidot reģionālu nepieciešamo prasmju prognozēšanas uzraudzības instrumentu.

Organizatoriskā ietekme

Galvenie rezultatīvie rādītāji liecina par augstu organizatorisko ietekmi: atsauces 169 ES un 68 starptautiskos politikas dokumentos, daži no tiem ievērojami balstās uz CEDEFOP darbu; ieguldījums 26 ES politikas dokumentos, 158 prezidentūras un citos ES līmeņa pasākumos; CEDEFOP sarīkoja 150 pasākumus; 120 publikācijas; reģistrēti 525 raksti plašsaziņas līdzekļos par CEDEFOP darbu (+ 38 %); lejupielādētas 636 000 publikācijas (+ 33 %); 415 atsauces zinātniskajā literatūrā; ievērojams pieaugums sociālajos mēdijos (+ 127 % Facebook; + 170 % Twitter). Izmaksu ietaupījumam uzsvars bija likts uz videokonferencēm, un darba pieņemšanas procedūrās izmēģinājuma veidā intervijām izmantoja Skype.

Plašāku informāciju skatīt Centra vietnē www.cedefop.europa.eu (Gada pārskats un 2012. gada darbības pārskats).